CELEX: C2007/129/07
Language: lv
Date: 2007-06-09 00:00:00
Title: Lieta C-149/07: Prasība, kas celta 2007. gada 15. martā — Eiropas Kopienu Komisija/Polijas Republika

9.6.2007   
            
            
               LV
            
            
               Eiropas Savienības Oficiālais Vēstnesis
            
            
               C 129/5
            
         Prasība, kas celta 2007. gada 15. martā — Eiropas Kopienu Komisija/Polijas Republika
   (Lieta C-149/07)
   (2007/C 129/07)
   Tiesvedības valoda — poļu
   Lietas dalībnieki
   
      Prasītāja: Eiropas Kopienu Komisija (pārstāvji — J. Hottiaux un K. Herrmann, pārstāvji)
   
      Atbildētāja: Polijas Republika
   Prasītājas prasījumi:
   
               —
            
            
               atzīt, ka, neizveidojot īpašu tiesisko regulējumu paralēlo importēšanas atļauju izsniegšanai attiecībā uz fitofarmaceitiskajiem produktiem, Polijas Republika nav izpildījusi pienākumus, ko tai uzliek EKL 28. pants;
            
         
               —
            
            
               piespriest Polijas Republikai atlīdzināt tiesāšanās izdevumus.
            
         Pamati un galvenie argumenti
   EKL 28. pantā ir paredzēts, ka dalībvalstu starpā ir aizliegti importa kvantitatīvie ierobežojumi un citi pasākumi ar līdzvērtīgu iedarbību. Komisija uzskata, ka, neizveidojot īpašu tiesisko regulējumu tirdzniecības atļauju izsniegšanai attiecībā uz fitofarmaceitiskajiem produktiem, kas tiek importēti no citām dalībvalstīm vai attiecībā uz kuriem ir jau izsniegta tirdzniecības atļauja un kas ir identiski (Tiesas judikatūras izpratnē), Polijas Republika nav izpildījusi pienākumus, ko tai uzliek EKL 28. pants.
   Atbilstoši Tiesas judikatūrai, gadījumā, ja nepastāv saskaņošanas pasākumi: “jebkāds dalībvalstu tiesiskais regulējums, kas var tieši vai netieši, faktiski vai potenciāli traucēt tirdzniecību starp dalībvalstīm, ir uzskatāms par pasākumu ar kvantitatīvajiem ierobežojumiem līdzvērtīgu iedarbību”. Tiesa ir arī atzinusi, ka tāds valsts tiesiskais regulējums vai prakse, kas noved pie importa sadalījuma kanālos, tādā nozīmē, ka šo importu var veikt tikai atsevišķi saimnieciskās darbības subjekti, kamēr citiem tas nav iespējams, ir uzskatāms par pasākumu ar kvantitatīvajiem ierobežojumiem līdzvērtīgu iedarbību. Līdz ar to ir jānosaka procedūra, kas ļautu prasīt iepriekšēju tirdzniecības atļauju attiecībā uz importētajiem produktiem, ieviešot vispārpiemērojamus noteikumus, kas ir saistoši arī valsts iestādēm. Šai procedūrai ir jābūt viegli pieejamai un tai ir jānorisinās saprātīgos termiņos. Šādi vispārpiemērojami noteikumi ir nepieciešami, lai attiecīgās personas zinātu par tiesībām, kuras tām piešķir Kopienu tiesības.
   Kaut arī Komisija varētu akceptēt jauno Polijas tiesiskā regulējuma grozījumu projektu šajā jautājumā, tas tomēr nebija stājies spēkā pēc Komisijas argumentētajā atzinumā norādītā divu mēnešu termiņa beigām, kurā tika lūgts pārtraukt šo pārkāpumu. Atbilstoši pastāvīgai judikatūrai pienākumu neizpilde ir jānovērtē, ņemot vērā dalībvalsts tiesisko stāvokli argumentētajā atzinumā paredzētā termiņa beigās. Vēlāk notikušās izmaiņas Tiesa nevar ņemt vērā.